次韵師厚五月十六日視田悼李彥深
作者：黄庭堅
朝代：宋

paragraphs: 南雁傳尺素，飛來卧龍城。
頗知高卧久，忽作田野行。
湛湛陂水滿，欣欣原草榮。
日華麗山川，秀色奪目精。
對酒不滿懷，攬物有餘清。
念昔讀書客，遠人遺世情。
南畝道觀餉，西郊留勸耕。
共遊如昨日，笑語絕平生。
此士今已矣，賓筵無老成。
猶倚謝安石，深心撫嫠惸。